Virallinen lehti nro C 060 , 25/02/1998 s. 0027



KIRJALLINEN KYSYMYS E-1568/97 esittäjä(t): Honório Novo (GUE/NGL) - komissiolle (6. toukokuuta 1997) Aihe: Yhteisön osaksi rahoittamien hankkeiden maksujen myöhästymiset Poliittisessa yhteydenpidossa kotimaani eri paikallisviranomaisiin, laitoksiin ja yhdistyksiin, jotka hoitavat erilaisia yhteisön osaksi rahoittamia hankkeita, olen havainnut suuria viiveitä näiden paikallisviranomaisten ja laitosten kansallisille toimivaltaisille viranomaisille säännöllisesti esittämien laskujen maksamisessa. Nämä viivästykset saattavat olla jopa kuukausien pituisia (suurimmassa osassa tapauksia 9-10 tai useampia kuukausia). Myöhästymiset eivät voi johtua epäselvyyksistä maksujen vastaanottajien papereissa, koska maksut lopulta suoritetaan samojen kansallisille viranomaisille esitettyjen asiakirjojen perusteella, mikä todistaa täydellisesti niiden oikeellisuuden ja lainmukaisuuden. Toisaalta suurin osa laitoksista, joihin olen ottanut yhteyttä, ei halua tai ei uskalla tehdä aloitetta yrittääkseen selvittää suoraan komission yksiköiden kanssa ne syyt, jotka mahdollisesti oikeuttaisivat näin pitkät viivästymiset, koska ne pelkäävät ettei niitä oteta mukaan hankkeisiin tulevaisuudessa. Tilanteen ollessa tällainen hankkeiden kunnollinen toteuttaminen vaikeutuu ja niitä toteuttavien kuntien, laitosten ja yhdistysten rahoituskyky voi vaarantua. Pidänkin velvollisuutenani kysyä komissiolta seuraavaa: 1. Johtuvatko nämä Portugalissa yleisesti havaitut pitkät viiveet maksuissa eri laitoksille ja yhdistyksille viivästyksistä kyseisten määrärahojen siirroissa komissiolta kansallisille viranomaisille? 2. Vai johtuvatko ne siitä, että kansalliset viranomaiset maksavat määrärahat myöhässä? Komission jäsenen Erkki Liikasen komission puolesta antama vastaus (26. kesäkuuta 1997) Komissio kiinnittää suurta huomiota siihen, että sen maksettavaksi hyväksymät maksut suoritetaan sovitussa määräajassa. Komissio onkin asettanut tavoitteekseen, että maksut suoritetaan 60 päivän kuluessa. Maksuaika alkaa päivänä, jolloin lasku tai maksupyyntö tulee asianmukaisesti laadittuna komission yksikköön, ja päättyy päivänä, jolloin maksu veloitetaan komission pankkitililtä. Maksun hyväksynyt yksikkö kirjaa aina laskun saapumispäivän kirjanpidon keskusjärjestelmään. Näin ollen käytettävissä on tilastoja, joiden avulla jokainen yksikkö voi mitata, miten hyvin se on pystynyt noudattamaan maksujen suoritusaikoja. Edelliseltä päätetyltä varainhoitovuodelta eli vuodelta 1996 saatavissa olevat tiedot osoittavat, että 60 päivän määräaikaa on keskimääräisesti ottaen noudatettu. Komission tiedossa ei ole erityisiä ongelmia, jotka liittyisivät portugalilaisille yhteisöille ja yhteenliittymille maksettaviin maksuihin. Komissio kehottaa kuitenkin parlamentin jäsentä huomioimaan, että komission mittaama määräaika - josta se myös päättää - päättyy siihen, kun komission rahoitustililtä veloittamista osoittava maksumääräys on kirjattu. Komissio käyttää SWIFT-verkostoa melkein kaikkien maksujensa suorituksissa. Käytäntö osoittaa, että siirretyt varat ovat maksunsaajaksi nimetyn viranomaisen käytettävissä 2 - 4 seuraavan arkipäivän kuluessa. Komissio ei kuitenkaan valvo yhteisön varojen mahdollista kansallisen viranomaisen aloitteesta myöhemmin tapahtuvaa jakamista. Komissio pyytää parlamentin jäsentä toimittamaan komissiolle tiedoksi tapaukset, joihin hän viittaa ja joissa on ilmennyt epätavallisen pitkiä maksuaikoja, ja tutkii jokaisen tapauksen huolellisesti.